Kan en kristennational oprustning redde det konservative spøgelsesskib fra at synke til bunds ved næste folketingsvalg? Det håb synes at besjæle flere konservative profiler.

Politisk ordfører for Det Konservative Folkeparti, Mai Mercado, proklamerede i påsken, at kristendom er bedre end islam, og at kristendom fremover bør favoriseres endnu mere, end den allerede bliver. Siden har Naser Khader (K), Søren Pape Poulsen (K) og Rasmus Jarlov (K) givet udtryk for lignende opfattelser.

Oprustningen bygger på en af de mest udbredte og selvforherligende myter på den kristne fløj, nemlig at det moderne Danmark i det væsentlige bygger på kristne værdier. Demokrati, menneskerettigheder og velfærdsstat har altså rødder i kristen muld.